S-613/2012

Mál þetta, sem dómtekið var 7. ágúst sl., er höfðað með ákæru lögreglustjórans á Suðurnesjum, útgefinni 25. júlí 2012, á hendur M-x-x L-x-x D-x-x, kennitala 000000-0000, Tempelhofer Ufer 15, Berlín, Þýskalandi „fyrir stórfellt fíkniefnalagabrot, með því að hafa aðfaranótt þriðjudagsins 15. maí staðið að ólögmætum innflutningi á 402,15 g af MDMA (ecstasy) dufti ætluðu til söludreifingar hér á landi í ágóðaskyni. Fíkniefnin, sem unnt er að framleiða úr 5.478 MDMA töflur, 58 mg a þyng (sic.), með 79% styrkleika MDMA efnisins, flutti ákærða til Íslands sem farþegi með flugi HCC-134 frá Berlín til Keflavíkurflugvallar, falin innvortis í líkama sínum.

Telst þetta varða við 173. gr. a. almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001.

Þess er krafist að ákærða verði dæmd til refsingar og greiðslu alls sakarkostnaðar.

Þá er þess krafist að framangreind fíkniefni, sem lögregla lagði hald á við rannsókn málsins, verði gerð upptæk samkvæmt 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um sölu og meðferð ávana- og fíkniefna nr. 233/2001, sbr. reglugerð nr. 848/2002.“

Um málavaxtalýsingu er skírskotað til ákæru.

Ákærða játaði brot sitt skýlaust fyrir dóminum eins og því er lýst í ákæru. Þykir með játningu ákærðu, sem á sér stoð í gögnum málsins, sannað að ákærða hafi gerst sek um þá háttsemi sem ákært er fyrir og er brot ákærðu rétt heimfært til refsiákvæða í ákærunni.

Ákærða hefur ekki áður gerst sek um refsiverðan verknað svo kunnugt sé.

Við ákvörðun refsingar er litið til þess að ákærða hefur allt frá upphafi rannsóknar játað sakargiftir greiðlega. Þá er litið til þess að ákærða hefur lagt lögreglu lið og leitast við að upplýsa málið eftir fremstu getu, sbr. 8. og 9. tl. 70. gr. almennra hegningarlaga nr. 19/1940. Einnig er litið til þáttar ákærðu í brotinu, en rannsókn málsins hefur beinst að ákærðu sem svonefndu „burðardýri“, en ekki sem skipuleggjanda brotsins. Loks er litið til þess að ákærða hefur ekki áður gerst sek um refsiverðan verknað svo kunnugt sé. Allt er þetta virt ákærðu til refsimildunar. Á hinn bóginn ber að líta til þess að ákærða flutti til landsins mikið magn af hættulegu fíkniefni af miklum styrkleika. Í ljósi alls framanritaðs þykir refsing ákærðu hæfilega ákveðin fangelsi í tvö ár og sex mánuði. Ekki þykja efni til að skilorðsbinda refsinguna. Til frádráttar refsingunni komi gæsluvarðhald, sem ákærða hefur sætt vegna málsins frá 15. maí 2012.

Upptæk eru gerð til ríkissjóðs 402,15 g af MDMA-dufti.

Ákærða greiði sakarkostnað samkvæmt sakarkostnaðaryfirliti. Þá greiði hún þóknun skipaðs verjanda síns að meðtöldum virðisaukaskatti eins og nánar greinir í dómsorði.

R-kvk-nf B-kvk-nf héraðsdómari kveður upp dóminn.

Dómsorð:

Ákærða, M-x-x L-x-x D-x-x, sæti fangelsi í tvö ár og sex mánuði. Til frádráttar refsingu ákærðu komi gæsluvarðhald, sem ákærða hefur sætt vegna málsins frá 15. maí 2012.

Upptæk eru gerð til ríkissjóðs 402,15 g af MDMA-dufti.

Ákærða greiði 603.358 krónur í sakarkostnað, þar af þóknun skipaðs verjanda síns, B-kk-ef H-kk-ef hrl., 502.000 krónur.

R-kvk-nf B-kvk-nf

Rétt endurrit staðfestir.

Héraðsdómur Reykjaness 14. ágúst 2012.